Onnie van H/S Jan Viljoen nie skuldig aan teisteringDie Hoërskool Jan Viljoen in Randfontein. (Foto: Google) ŉ Ondersoek na die gedrag van ŉ onderwyser van die Hoërskool Jan Viljoen in Randfontein, het bevind dat bewerings van seksuele teistering wat ŉ leerder reeds in 2020 teen hom gemaak het, van alle waarheid ontbloot is. Die onderwyser se skorsing is intussen opgehef en hy sal binnekort weer sy werk hervat. Dit kom nadat Mike Bolhuis se private ondersoekdiens deur die skool se beheerliggaam aangestel is om hierdie bewerings, asook dié van ŉ beweerde rassistiese voorval onder leerders, te ondersoek. Die skool het die afgelope tyd opslae gemaak en is selfs deur Panyaza Lesufi, die Gautengse LUR vir onderwys, besoek nadat leerders glo by ŉ rassistiese onderonsie betrokke was. Terwyl ouers in woede by die skool opgeruk het, het bewerings dat ŉ onderwyser ŉ leerder seksueel geteister het, ook aan die lig gekom. Chris Coetser is deur Bolhuis aangewys as die hoofondersoeker in albei sake. Volgens Coetser het hy reeds die ondersoek na albei sake afgehandel en sy bevindinge aan die skool se beheerliggaam oorhandig. Hy sê die skool het ook reeds hieroor vergader. Die bevindinge met betrekking tot die rassevoorval kan egter nog nie bekendgemaak word nie, aangesien die beheerliggaam nog wag vir die departement se terugvoer in dié verband. Maroela Media het verlede week reeds navraag aan die departement oor albei aangeleenthede gestuur, maar wag ook nog op terugvoer. Klag van teistering Volgens Coetzer het ŉ leerder die skool se dissiplinêre hoof, Zolile Boqo, daarvan beskuldig dat hy seksuele toenaderings teenoor haar gemaak het tydens ŉ private vergadering in November 2020. Die leerder is glo deur ŉ ander onderwyser na Boqo se kantoor gestuur weens haar wangedrag in die klas. “Die beweerde voorval is onmiddellik daarna deur die betrokke leerder aangemeld,” sê Coetser. “Die hoof en senior bestuur van Hoërskool Jan Viljoen het die klagte ondersoek en die nodige verklarings van die betrokke persone geneem. Dit is ook destyds by die departement van onderwys aangemeld soos protokol vereis.” Die skool het glo sedertdien nog nie terugvoer van die departement oor sy ondersoek na die voorval gekry nie. Desnieteenstaande het die leerder en haar gesin nooit ŉ strafregtelike klag teen die betrokke onderwyser aanhangig gemaak nie en die voorval is skynbaar net daar gelaat. Ná die beweerde rassevoorval in Februarie vanjaar het die betrokke leerder en haar ma weer die bewerings na vore gebring. Hierna is die betrokke onderwyser glo met geweld gedreig en is hy “vir sy eie veiligheid” van die skoolterrein verwyder. Hy is kort daarna op spesiale verlof geplaas totdat die ondersoek afgehandel is. Lede van Specialised Security Services (SSS) het saam met Coetser gewerk om die leerder se bewerings te ondersoek. “Deurdringende onderhoude is met al die betrokke partye gevoer en die resultate van ŉ poligraaftoets oor die waarheid van die partye se verklarings is ontleed. Die leerder se ander onderwysers is ook ondervra,” sê hy. “Gegewe al die bewyse, is tot die gevolgtrekking gekom dat die leerder leuens vertel het oor wat in Boqo se kantoor afgespeel het omdat sy ontsteld was dat Boqo nie haar kant wou kies [in die geskil met die onderwyser wat haar na Boqo se kantoor toe gestuur het] nie.” Luidens die bevindinge het Boqo geen aanduiding gegee dat hy ondersoekers probeer mislei het oor sy weergawe van gebeure nie en sy onskuld is deur die poligraaftoets bewys. Bewyse van Boqo se onskuld is aan die beheerliggaam oorhandig en daar is Vrydag bevestiging van die departement ontvang dat Boqo weer in sy pos aangestel is. Hy sal mettertyd sy amp ten volle hervat. SSS het die skool aangeraai om die leerder wat die bewerings gemaak het volgens die skool se dissiplinêre kode te straf.